
A Nemzetközi Fejlesztési Együttműködés kétes jövője

A XXI. század jelentős globális problémái közül kiemelkedik a szegénységgel sújtott fejlődő országok nehéz helyzete. A globalizációnak köszönhetően a fejlődő országok problémái globális probléma is egyben, hiszen a helyi és globális történések közti egyenlőtlen kölcsönhatás okán súlyos hatással vannak a fejlett országokra is, így a megoldáshoz világméretű összefogás szükséges.

Fontos globális szereplőként, és mint gazdasági hatalmi tényezőként az Európai Unió szerepvállalása igen jelentős: a világban a fejlődő országoknak nyújtott összes segély több mint fele származik az Unióból és tagországaiból. Mindezen segélyezés egyik megvalósulási területe a Nemzetközi Fejlesztési Együttműködés, vagy más néven az EuropeAid, mely főként a szegénység csökkentésére, a fenntartható fejlődésre és a jó kormányzás megvalósítására koncentrál.

2000-ben 189 ENSZ-tagállam és a legtöbb lényeges nemzetközi szervezet kötelezte el magát az általuk megalkotott ún. Millenniumi Fejlesztési Célok (Millennium Development Goals) megvalósításában, mely számos kötelezettséget jelöl ki a jövőre tekintettel, így a gyermekhalálozás csökkentését vagy a nemek közötti egyenlőség javítását. A nyilatkozat előírásait az EU implementálta joganyagába, tehát vívmányai a hatálybalépését követően politikai kötelezettséget teremt a tagállamok számára, valamint alapjaiban határozza meg a Nemzetközi Fejlesztési Együttműködés és az EuropeAid munkáját. A tagállamok elkötelezettségének köszönhetően a Millenniumi Fejlesztési Célok a világ leghatékonyabb programja: eredményeképp nőtt az iskoláztatás aránya, kevesebben szenvednek szegénységtől és éhezéstől.

A jelentős eredmények ellenére a Nemzetközi Fejlesztési Együttműködésnek komoly kihívásokkal kell szembenéznie a jövőben. Kiemelendő a segélyezés hatékonysága területén megjelenő problémakör, melynek értelmében bizonyos fejlődő országok esetén alapvetően megkérdőjelezhető, hogy ténylegesen szükség van-e az Unió által folyósított segélyekre (így Kína, Mexikó, Brazília esetén). Mindemellett a fejlődő országok egy része már más országok támogatásában is részt vesz, azonban nem köti támogatásait demokratikus kormányzáshoz, mindez viszont szemben áll az EU fejlesztési politikájával.
Összegezve elmondható, hogy a jelenlegi szabályozás, a tagállami hozzájárulások és a társadalom támogatottsága jelentősen elmarad a szükségestől. A jövőre tekintettel új megoldások kialakítása szükségeltetik a Nemzetközi Fejlesztési Együttműködés sikerességének fenntartása érdekében.



